На основу члана 15. тачка 10. Статута Ветеринарске коморе Србије, Скупштина Ветеринарске коморе Србије на седници одржаној 05.12.2020. године донела је:

 **ПРАВИЛНИК О СТРУЧНОМ УСАВРШАВАЊУ ВЕТЕРИНАРА**

**I ОПШТЕ ОДРЕДБЕ**

**Члан 1.**

Овим Правилником утврђују се: облици, поступак акредитације, организације, евалуације, контроле извођења, као и начин вредновања (бодовања) појединих програма сталног стручног усавршавања ветеринара који обављају ветеринарску делатност.

Похађање програма сталног стручног усавршавања је право и обавеза, односно услов за продужење лиценце.

Лиценца, у смислу овог Правилника, је документ којим Ветеринарска комора Србије (у даљем тексту ВКС) потврђује да ветеринар, на кога лиценца гласи, има завршене студије ветеринарске медицине, има положен стручни испит, да се континуирано усваршава, познаје и поштује Кодекс ветеринарске етике и Правила добре ветеринарске праксе и да може да пружи квалитетну ветеринарску услугу.

**Члан 2.**

Под сталним стручним усавршавањем ветеринара, у смислу овог Правилника, подразумева се праћење, усвајање и примена савремених достигнућа у науци и пракси ради побољшања квалитета услуга и развоја нових услуга у ветеринарској делатности.

**Члан 3.**

Стручни одбор је тело ВКС које даје препоруке за конципирање и реализовање програма континуиране едукације ради побољшања кавалитета пружања ветеринарских услуга и унапређења ветеринарске делатности уопште у Републици Србији. Стручни одбор обавља послове акредитације и врши процењивање програма обуке и све друге послове које им дефинише УО и Скупштина ВК.

**II НАЧИНИ И ОБЛИЦИ СТАЛНОГ СТРУЧНОГ УСАВРШАВАЊА**

**Члан 4.**

Стално стручно усавршавање чине:

1. Акредитовани програми обуке;

2. Стручни едукативни скупови;

3. Постдипломске студије;

4. Студијски боравци;

5. Међународни и национални научни и стручни скупови;

6. “On line” едукација;

7. Објављивање радова у научним и стручним часописима;

8. Објављивање уџбеника, приручника, монографија

1. Акредитовани програми обуке, који представљају програмирану едукацију ветеринара, прихваћени су на Конкурсу за акредитацију програма стручног усавршавања, у оквиру „Перманентне едукације ветеринара“ у организацији ВКС. Перманентно усавршавање ветеринара се реализује у оквиру ВКС и листа прихваћених тема се објављује на сајту ВКС у Каталогу акредитованих програма за програмирану едукацију ветеринара. Ови програми се континуарно одржавају до тренутка престанка са реализацијом по препоруци аутора или препоруци стучног одбора

2. Стручни едукативни скупови, који се организују од стране високошколских установа и високошколских јединица, које се баве образовањем ветеринара, акредитоване научноистраживачке организације, Министарства – управе за ветерину, струковних удружења и/или организација-институција у ветеринарској делатности, односно из интердисциплинарних, мултидисциплинарних и трансдисциплинарних области и појединаца који за овакву иницијативу добију подршку Стручног одбора ВКС.

3. Постдипломске студије, школовање на специјалистичким, мастер, магистарским, докторским студијама, као и постдокторским студијама, као и стицање других диплома,односно усвајањем знања и стицањем звања у струци и/или науци, у земљи и иностранству.

4. Студијски боравци у ветеринарским лабораторијама и клиникама, односно организацијама које се баве биолошким, медицинским/ветеринарским и биотехничким испитивањима, као и у научно-истраживачким и образовним институцијама, у земљи и иностранству.

5. Учешће на међународним и националним научним и стручним скуповима, у земљи и иностранству.

6. Учење на даљину, *„Оn-line“* вид едукације, где је едукативни материјал са пуним садржајем, укључујући видео материјал, слике и презентације доступан преко интернета.

7. Сваки вид објављивања - публикација научноистраживачких резултата, стручних радова, иновација, монографија, радова у часописима, техничких и развојних решења, патената и др.

8. Објављивање приручника, књига и уџбеника из области ветеринарске медицине и биотехнологије, као аутор или коаутор.

**Члан 5.**

Облици – видови континуиране едукације су: предавање, радионица и курс.

1. Предавање је вид програма обуке у коме аутор програма усмено излаже садржај на одређену научну и/или стручну тему, уз могућност приказа случајева из праксе. Број учесника је неограничен.

2. Радионица је вид програма обуке који подразумева интерактивни рад, активно учешће полазника, могућност практичног рада и по потреби примену средстава за рад и објеката рада. Број полазника радионице треба да буде примерен садржају радионице, броју реализатора и условима објекта у коме се радионица спроводи. Број реализатора у оквиру радионице одређује аутор овог вида обуке.

3. Курс је вид програма обуке који подразумева уређен и организован начин стицања посебних знања и вештина, јачања способности потребних за успешно обављање послова на одређеном радном месту, као и активности које се предузимају, са циљем континуираног унапређења стручности запослених. Број полазника курса треба да буде примерен садржају курса, броју реализатора и условима објекта у коме се курс спроводи. Број реализатора курса одређује аутор овог вида обуке.

**III ПРОГРАМИ СТАЛНОГ СТРУЧНОГ УСАВРШАВАЊА, ПОСТУПАК АКРЕДИТАЦИЈЕ,**

**ЕВАЛУАЦИЈЕ И КОНТРОЛЕ СПРОВОЂЕЊА**

**Члан 6.**

Право пријављивања програма стручног усавршавања имају установе, струковна друштва, односно удружења и други правни субјекти као и самостално аутори.

Стручни одбор има могућност да, када се за то укаже потреба, распише конкурс на актуелну тему или ангажује конкретне ауторе да припреме предавања или радионице на такве теме и исте понуди РО или струковним удружењима и друштвима да их уврсте у своје скупове, или да едкуације реализује у соственој организацији.

**Члан 7.**

Основни услов за акредитацију програма је испуњеност следећих стандарда:

1. Научно-теоријска заснованост и савременост програма обуке

2. Програм обуке доприноси развоју и унапређењу ветеринарске делатности

3. Програм је заснован на савременим приступима учењу.

**Члан 8.**

Процену програма обавља Стручни одбор ВКС, који по потреби, може контактирати ауторе програма едукације, упознати се са начином презентације, као и ангажовати релевантне стручњаке за поједине области (рецезенте). Трошкови ангажовања рецензента падају на терет буџета за рад СО ВКС.

У поступку процењивања, Стручни одбор Коморе утврђује који програми обуке испуњавају стандарде за акредитацију и доноси одлуку о акредитацији са образложењем.

Одлука о акредитацији програма обуке је донете ако је за одлуку гласала већина присутних чланова СО ВКС.

Члан Стручног одбора ВКС не може да учествује у одлучивању уколико се ради о акредитацији програма у коме лично учествује.

**Програмирана континуирана едукација ветеринара**

**Члан 9.**

Пријављивање програма програмиране континуиране едукације ветеринаре се обавља достављањем обрасца 2 Стручном одбору ВКС. Реализација програма се спроводи у организацији ВКС.

Одлука о акредитацији се доноси у року од 30 дана од крајњег рока за подношење пријава по расписаном конкурсу и доставља се подносиоцу пријаве.

На одлуку о акредитацији програма подносилац пријаве има право подношења жалбе Стручном одбору у року од 7 дана по добијању одлуке.

На поднету жалбу Стручни одбор ВКС доноси одлуку у року од 15 дана. Подносилац жалбе, уколико није задовољан одлуком, има право да поднесе жалбу Надзорном одбору ВКС у року од 15 дана по добијању одлуке. Одлука Надзорног одбора је коначна, без могућности подношења жалбе.

**Члан 10.**

Аутор и/или организатор акредитованог програма обуке има право и дужност:

1. да реализује акредитовани програм обуке на начин предвиђен програмом обуке;

2. да ВКС достави списак лица која су учествовала на обуци и извештај о реализованој обуци на за то предвиђеном обрасцу (образац 3), у року од 15 дана од дана одржавања едукације;

3. да обезбеди присуство члану Стручног обора ВКС током трајања обуке и омогући спровођење контроле квалитета реализације програма обуке. Трошкови организације контроле обуке падају на терет буџета за рад Стручног одбора ВКС.

**Члан 11.**

Програмиране едукације ветеринара у организацији РО ВКС које су акредитоване од стране СО ВКС, бесплатне су за чланове ВКС.

**Члан 12.**

Реализација акредитованог програма обуке подлеже контроли квалитета током трајања акредитације од стране Стручног одбора ВКС.

Ако су резултати вредновања програма незадовољавајући, ВКС може да размотри могућност скидања програма са списка акредитованих програма.

Одлуку о опозивању акредитације програма обуке доноси Стручни одбор. Програм обуке чија је акредитација опозвана због неиспуњавања стандарда квалитета брише се из Регистра и Каталога акредитованих програма обуке.

**Стручни едукативни скупови**

**Члан 13.**

Пријављивање стручних едукативних скупова за акредитацију од стране Стручног одбора је континуирано током године. Пријаве се подносе у писаној или електронској форми.

**Члан 14.**

Захтев за акредитацију стручних едукативних скупова подразумева достављање обрасца 2 и по потреби обрасца 1 Стручном одбору ВКС.

**Члан 15.**

У поступку валоризације скупа, Стручни одбор ВКС процењује достављену документацију скупа (образац 2 и 1). Стручни одбор доноси одлуку о прихватању едукације у року од 15 дана и достављa је подносиоцу у писаној форми или електронској форми.

Едукативни скуп који је Стручни одбор прихватио увршћује се у Листу валоризованих програма за обуку ветеринара.

Ако захтев из става 1. овог члана није потпун Стручни одбор писмено или електронским путем обавештава предлагача да захтев допуни траженим подацима у року од 15 дана од дана пријема обавештења.

Рок из става 1. овог члана престаје да тече од дана када Стручни одбор од предлагача затражи додатне податке и наставља да тече од дана достављања затражених података.

На одлуку о акредитацији и бодовању програма подносилац пријаве има право подношења жалбе Стручном одбору у року од 15 дана по добијању одлуке.

На поднету жалбу Стручни одбор Коморе доноси одлуку у року од 15 дана. Подносилац жалбе, уколико није задовољан одлуком, има право да поднесе жалбу Надзорном одбору Коморе у року од 15 дана по добијању одлуке. Одлука Надзорног одбора је коначна, без могућности подношења жалбе.

**Члан 16.**

Аутор и/или организатор акредитованог програма обуке има право и дужност:

1. да реализује акредитовани програм скупа на начин предвиђен програмом скупа;

2. да ветеринару који је учествовао на стручном усавршавању изда уверење о учешћу на програму, које треба да садржи следеће податке: Назив (име) организатора програма; Број уверења, према Регистру издатих уверења; Име и презиме лица које је завршило програм, затим број лиценце ВКС ако лице поседује лиценцу; Назив програма; Број бодова према одлуци Стручног одбора ВКС; Датум и место одржавања програма; Потпис руководиоца програма

3. да води евиденцију учешћа са потписом сваког учесника;

4. да устроји регистар издатих уверења

5. да омогући присуство (без надокнаде за котизацију) једном члану Стручног обора ВКС, или колеги за кога Стручно одбор процени да може ефикасно и квалитетно да обави контролу скупа. Колега ће организатору предати акредитив да га Стручни одбор делегира за обављање контроле реализације програма обуке. Трошкови организације контроле скупа падају на терет буџета за рад Стручног одбора ВКС.

**Члан 17.**

После реализације програма, организатор треба да достави ВКС извештај који садржи:

1. дефинитивни програм семинара са прецизним подацима о свим насловима предавања, ауторима и сатници, као и једним примерком писаног или електронског материјала који је подељен учесницима, уколико је такав материјал програмом предвиђен;

2. кратак извештај о одржаном програму на највише једној страни А4 формата, са прецизним подацима о евентуалним одступањима у односу на дефинитивни програм;

3. копију Списка учесника програма (образац 3);

**Члан 18.**

Да би се учесницима вредновало учешће на скупу потребно је да организатор изда уверење о обављеној едукацији и да ВКС у року од 15 дана достави Извештај.

Издавање уверења о обављеној едукацији подлеже одговарајућој контроли и о сваком издатом уверењу се води евиденција.

У свим случајевима када ВКС не добије потпуну документацију или Стручни одбор провером установи да организатор није поштовао наведене услове, издата уверења се неће признати.

**Члан 19.**

Аутор или организатор радионице, у обавези је да приликом пријаве радионице или едукативног скупа у оквиру кога је предвиђена радионица, Стручном одбору ВКС достави све податке у вези са том радионицом (место, време, време трајања, предвиђена средстава за рад и предмети рада, број учесника, да ли је предвиђена провера знања).

**Члан 20.**

Аутор или организатор курса у обавези је да, приликом пријаве курса, Стручном одбору ВКС достави све податке у вези са тим курсом, као и у случају радионице.

Курс мора да садржи штампани материјал курса, проверу знања и евалуацију задовољства учесника курсом. Полазници курса, након савладане провере знања, добијају сертификат о завршеном курсу. Курс са доказом о стеченом знању, које има трајну вредност, признату у домаћој и међународној стручној јавности, на основу овог Правилника биће вреднован на адекватан начин.

**IV НАЧИН ВРЕДНОВАЊА - БОДОВАЊА РАЗЛИЧИТИХ ВИДОВА СТАЛНОГ**

**СТРУЧНОГ УСАВРШАВАЊА**

**Члан 21.**

Начин вредновања програма едукација и остваривање бодова стручног усавршавања

ветеринара:

Акредитована предавања и скупови, без обзира на организатора едукације и врсту скупа.

|  |
| --- |
| Полазник: |
| Присуство предавању | 1 бод по сату | максимум 4 бода дневно |
| Присуство радионици | 1 бод по сату | максиму 4 бода дневно |
| Реализатор |
| Предавања  | 2 бода по акредитованом | Само при првој акредитације |
| Радионице  | 3 бода по акредитованој | Само при првој акредитације |

Постдипломске студије

|  |  |  |
| --- | --- | --- |
| Докторат наука | 15 бодова | У години одбране |
| Специјализација | 15 бодова | У години одбране |
| Субспецијализација | 15 бодова | У години одбране |
| Други видови усавршавања,  | од 1 до 10 | Програм едукације, боравка. |

Бодовање аутор и коаутора објављених радова у стручним и научним часописима ће бити појединачно бодовани. На захтев аутора и/или коаутора уз подразумевајућу документацију о објављивању рада и рецензији. Број бодова, од 1 до 10, ће зависити од тренутног статуса часописа у коме је рад објављен. Иста процедура се односи и на објављивање књига, монографија и других стручних чланака.

**Члан 22.**

Учење на даљину, „Оn-line“ скупови, студије, звања стечена у иностраним институцијама и други облици неакредитованих едукација, Стручни одбор ВКС вредноваће појединачно, на основу достављене документације, у складу са постављеним стандардима.

**V ОБАВЕЗЕ СТАЛНОГ СТРУЧНОГ УСАВРШАВАЊА И ВОЂЕЊЕ ЕВИДЕНЦИЈЕ**

**Члан 23.**

У циљу обезбеђења и унапређења квалитета стручног рада у складу са дефинисаним стандардима за сваку област ветеринарске делатности и остваривања основе за стицање и продужавање лиценце, ветеринари су обавезни да се за време обављања ветеринарске делатности стручно усавршавају. У периоду од пет година ветеринар је у обавези да оствари најмање 40 бодова.

Доктор/ка ветеринарске медицине на трудничком и породиљском боловању или непрекидном боловању у трајању дужем од 6 месеци, ослобођени су обавезе сакупљања бодова за време док се налазе на боловању.

Доктор/ка ветеринарске медицине који из разлога наведених у ставу 2 овог члана, нису били у могоћности да учествују у континиураним едукацијама у периоду од 6 месеци непрекидно, број бодова потребних за продужење лиценце смањује се за 4 бода.

Доктор/ка ветеринарске медицине који из разлога наведених у ставу 2 овог члана, нису били у могоћности да учествују у континиураним едукацијама у периоду од 12 месеци непрекидно, број бодова потребних за продужење лиценце смањује се за 8.

За разлоге боловања наведене у ставовима 2, 3 и 4 неопходно је административној служби ВКС доставити лекарску потврду.

Стручно-административна служба ВКС води евиденцију о оствареним бодовима и објављује се на сајту ВКС (са могућношћу личног увида носиоца лиценце), води регистар издатих, продужених, привремено и трајно одузетих лиценци, као и лиценци којима је истекао рок важности.

**Члан 24.**

Стручно - административна служба ВКС води регистре програма обуке, стара се о спровођењу и извршењу одлука Стручног одбора, издаје обавештења о акредитованим програмима обуке, објављује каталог акредитованих програма обуке и друге публикације, обавља стручне и техничке послове за потребе Стручног одбора.

У Комори се, у писаној форми воде следећи регистри:

• Регистар акредитованих програма обуке;

• Регистар аутора и реализатора програма;

• Регистар о реализованим програмима обуке.

Подаци из наведених регистара објављују се на интернет страници Коморе и доступни су свим заистересованим лицима.

Прилог 1.

СТАНДАРДИ ЗА АКРЕДИТАЦИЈУ ПРОГРАМА ОБУКЕ ЗА ВЕТЕРИНАРЕ

Aкредитација програма обуке за ветеринаре, представља поступак ка успостављању система професионалног развоја кадрова и подизања квалитета пружене ветерианрске услуге.

Акредитација треба да обезбеди увођење система квалитета у програме стручног усавршавања и усагласи понуду и потражњу у областима стручног усавршавања и професионалног развоја ветеринара.

Систем акредитације подразумева стандардизован начин провере квалитета програма који се нуде и уједно чини базу за процену потребних, а недостајућих програма обука.

Стандарди су дефинисани као скуп индикатора на основу којих се процењује испуњеност дефинисаних услова. Процена се заснива на анализи испуњености јасно дефинисаних стандарда у актуелном моменту, преко понуђених индикатора.

За сваки утврђени стандард постоје минимални услови које би понуђени програм обуке требало да испуни да би био акредитован.

Објективност у процени испуњености одређених стандарда се постиже дефинисањем индикатора преко којих је могуће проценити степен испуњености стандарда. С друге стране, индикатори којима се мери испуњеност одређених стандарда дају јасне смернице ауторима програма на који начин могу повећати квалитет својих програма.

Основни стандарди за процену квалитета програма обука су:

1. Научно - теоријска заснованост и савременост програма обуке;

2. Програм обуке доприноси развоју и унапређењу ветеринарске делатности

3. Програм обуке је заснован на савременим приступима учењу

СТАНДАРДИ И ИНДИКАТОРИ

СТАНДАРД 1

**Научно-теоријска заснованост и савременост програма обуке**

Испуњеност овог стандарда се процењује анализом приложеног програма.

Анализом теоријског оквира програма, научног сазнања или практичног искуства на којима се програм заснива, тематске области (садржај програма), општих и специфичних циљеве (знања и вештина које програм развија) и очекиваних исхода, као и начина на које ће се евалуирати развој компетенција у појединим сегментима или програма у целини.

**Индикатори:**

1. Програм обуке је заснован на јасним и савременим теоријским поставкама. Програм је у складу са савременим приступима у научним областима релевантним за ветеринарску медицину, прати стање развоја струке, науке и истраживања у одговарајућим областима; упоредив је у међународним и регионалним оквирима, усаглашен са европским стандардима.

2. Јасно је дефинисана повезаност понуђеног програма и образложеног теоријског концепта. Теоријски оквир програма и изведене методске целине програма обуке су у јасној вези и/ или адекватно образложене.

3. Потреба за програмом обуке је релевантно утврђена. Постоје јасни показатељи на основу којих је утврђена потреба за обуком, коју аутор предлаже. Показатељи могу бити различити извори информација - подаци, налази, истраживања, мишљења, документи итд.

**Напомена**: За даљу процену програма потребна је позитивна оцена за сва три индикатора.

СТАНДАРД 2

**Програм обуке доприноси развоју и унапређењу ветеринарске делатности**

Квалитет програма чини повезаност свих његових елемената у функционалну целину. Испуњеност овог стандарда се утврђује анализом оба дела програма обуке (теоријски оквир и структура)

**Индикатори**:

1. Програм обуке развија компетенције које доприносе побољшању квалитета услуга у ветеринарској делатности.

Циљеви и садржај обуке треба да одговарају потребама у пракси и допринесу стицању знања и развијању умећа неопходних за унапређење ветеринарских услуга. Програм обуке подржава развој општих и/или посебних компетенција којима ће се унапредити ветеринарске услуге у одређеној области.

2. Циљеви програма обуке су јасно дефинисани.

Циљ одређује знања, вештине и ставове који се кроз програм обуке развијају.

СТАНДАРД 3

**Програм је заснован је на савременим приступима учењу.**

**Индикатори:**

1. Методе, технике и облици рада у реализацији програма обуке обезбеђују развој планираних компетенција.

Изабране методе су примерене и сагласне садржају обуке, а одабрани облици рада обезбеђују успешну примену предложених метода и техника и доприносе остваривању циљева обуке и обезбеђују развој компетенција.

2. Број учесника у групи омогућава остваривање циљева обуке.

Број учесника у групи је економичан и ефикасан, такав да омогућава партиципацију и активно учешће полазника.

3. Временска организација програма је примерена принципима ефективног рада.

Усклађени су обим садржаја програма и временски оквир реализације обуке. Трајање обуке је прецизно утврђено и предвиђени број сати/дана обуке је примерен форми образовања уз рад, односно на радном месту.

У једном дану не може бити ефикасно реализовано више од 4 сата предавања, екс катедре, и више од 6 сати практичног рада у радионицама уз примерен број пауза током ових сесија.

4. Постоји развијен радни и пратећи материјал за реализацију програма.

Материјал за обуку је у складу са постављеним циљевима, садржајима и очекиваним исходима.

ЛИСТА ОПШТИХ И ПОСЕБНИХ КОМПЕТЕНЦИЈА

Компетенције су комплет који се састоји од знања, вештина и ставова и манифестује се као могућност да се изврши одређена функција или одређена активност.

Програм треба да буде усмерен на развој компетенција којима ће се кроз пружање услуга унапредити ветеринарска делатност.

Обрасци

За конгресе и семинаре за свако предавање организатор треба да достави образац 1. Прецизан распоред, план, одржавања предавања, радионица, тока – концепта, догађања

Образац 1

|  |  |
| --- | --- |
| **Назив скупа:** |  |
| Место одржавања: |  | Термин: |  |
| **Програм скупа:** |
| Датум: |  |
| Наслов теме: |  |
| Предавач: |  | Трјање: |  |
| Датум: |  |
| Наслов теме: |  |
| Предавач: |  | Трјање: |  |
| Датум: |  |
| Наслов теме: |  |
| Предавач: |  | Трјање: |  |
|  | Датум: |  |
| Наслов теме: |  |
| Предавач: |  | Трјање: |  |
|  | Датум: |  |
| Наслов теме: |  |
| Предавач: |  | Трјање: |  |
|  | Датум: |  |
| Наслов теме: |  |
| Предавач: |  | Трјање: |  |
|  | Датум: |  |
| Наслов теме: |  |  |  |
| Предавач: |  |  |  |
| Датум: |  |
| Наслов теме: |  |
| Предавач: |  | Трјање: |  |
| Датум: |  |
| Наслов теме: |  |
| Предавач: |  | Трјање: |  |
| Датум: |  |
| Наслов теме: |  |
| Предавач: |  | Трјање: |  |
| Датум: |  |
| Наслов теме: |  |
| Предавач: |  | Трјање: |  |

Образац 2

|  |
| --- |
| Наслов едукације: |
| Презиме и име аутора едукације: |
|  |
| Контакти (мејл, телефон): |
|  |
| Кратка биографија (где ради, степен образовања, област рада): |
|  |
| Презиме и име рализатора: |
|  |
| Контакти (мејл, телефон): |
|  |
| Кратка биографија (где ради, степен образовања, област рада): |
|  |
| Презиме и име рализатора: |
|  |
| Контакти (мејл, телефон): |
|  |
| Кратка биографија (где ради, степен образовања, област рада): |
|  |
| Презиме и име рализатора: |
|  |
| Контакти (мејл, телефон): |
|  |
| Кратка биографија (где ради, степен образовања, област рада): |
| Садржај едукације: |
|  |
| Циљеви едукације: |
|  |
| Образложење, оправданости, реализације: |
|  |
| Временска организација едукације: |
|  |

Образац 3

Образац који се доставља ВКС

|  |  |
| --- | --- |
| Назив програма |  |
| Место реализације |  | Датум:  |  |
| Организатор  |  |
| Бр:  | Презиме и име | Бр. лиценце | Бр. бодова |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |